Երիտասարդութիւնը Եւ Գինեմոլութիւնը

Երիտասարդներն ու նոյնիսկ պատանիները յուզող գլխաւոր խնդիրներէն մէկը գինեմոլութիւնն է:  Անոնք իրենց մտահոգութիւններուն եւ հարցերուն,  այսպէս կոչուած`  լուծումը կը տեսնեն ալքոլի գործածութեան մէջ՝ անջատուելով իրականութիւններէն եւ իրադարձութիւններէն:  Ուրիշներ կը հաւատան,  որ ուրախ ժամանակ կարելի չէ անցընել առանց խմիչքի չափազանցուած գործածութեան:  Ուրիշներ ալ համոզուած են,  որ ոգելից ըմպելիներով աճման նոր հանգրուան անցած են,  ուստի՝ «մեծցած են»:

Այս բոլորին պատասխանատուն բնականաբար երիտասարդները չեն,  այլ՝ ընկերութիւնը,  որ իր միջավայրի նորահաս սերունդին չի փոխանցեր ճիշդ եւ օգտակար դաստիարակութիւն,  որուն իրագործման մէջ մեծ դերակատարութիւն ունին ծնողքն ու դպրոցը:

Առաջին քայլը օրինակելի դառնալն է:  Երբ երիտասարդը տեսնէ,  որ իր ծնողքն ու պատասխանատուն մնայուն կերպով խմիչքով տարուած են,  ինք եւս կը հետեւի միեւնոյն ուղիին,  ինչ որ «բնական» ընթացքն է:  Այլ դիտանկիւնէ,  ծնողքը պէտք է մօտէն հետեւի իր զաւակներուն աշխատանքներուն,  ծանօթանայ ընկերներուն եւ հետեւի արտաքին ծրագիրներուն:

Երիտասարդը պէտք է զգայ,  որ ինք առանձին չէ,  որ ինք կը վայելէ շրջապատին վստահութիւնը,  ունի ազատութիւններ եւ արժանի է սիրոյ եւ յարգանքի:  Երիտասարդը պէտք է գիտնայ,  որ դժուարութիւնները չեն յաղթահարուիր խմիչքով եւ երբեմն ալ դժբախտաբար թմրեցուցիչով,  որովհետեւ այս բոլորը ժամանակաւոր են ու առաւել եւս կը բարդացնեն կացութիւնը:  Վերջապէս,  երիտասարդը լաւապէս պէտք է գիտնայ,  որ ոգելից ըմպելիները պատանիներու եւ երիտասարդներու աճման կրնան վնասել եւ ունին առողջապահական հետեւանքներ:

Այս յոռի երեւոյթներուն «Ո՛չ»-ը ծնողները պէտք չէ ըսեն,  անոնք պէտք է մղեն,  որ առողջ մթնոլորտի եւ դաստիարակիչ պայմաններու մէջ երիտասարդը ինք ընկալէ կացութիւնը ու ինք ըսէ «ո՛չ» եւ «պիտի դադրիմ խմելէ»:  Մեծերուն «Ո՛չ»-ը միշտ ալ ընդունելի չէ եւ արդէն շարժառիթ է հակադրութեան ու բախումներու:  Իսկ արգելք հանդիսանալը պարզապէս ժամանակաւոր կասեցում է  եւ կամ ալ ախտի անմիջական շրջանակէ հեռացումն է:

Հաւաքական ճիգերով կարելի է դէմ կանգնիլ գինեմոլութեան եւ ստեղծել յարաբերաբար առողջ ու մաքուր միջավայր:

Տակաւին ուշ չէ:

 Աղբիւրներ 
(ԶԳՈՅՇ),Առողջապահական-նախազգուշական պարբերաթերթ,Բ տարի,թիւ 2 (6),2016 էջ 4-5